Doi români beți au devastat o biserică din Cesena, Italia, în noaptea de Înviere. Actul de vandalism a fost comis după slujba la care a participat comunitatea românească din zonă.

O înregistrare video amator arată dezastrul făcut de români în biserică. Băuți, cei doi au intrat și au dărâmat suporturile pentru lumânări, au distrus câteva bănci, apoi s-au dus în fața altarului, unde au distrus mobilierul care a fost folosit la Slujba de Înviere.

În imagini pot fi văzute steagurile României puse de credincioșii români veniți să celebreze Învierea lui Hristos. Cei doi vandali au intrat și în altar, unde, de asemenea, au provocat distrugeri. În timp ce au făcut prăpădul, s-au și rănit. Când au auzit de incident, unii localnici au crezut că e un atac radical, care a fost însă dezmințit de oficialii italieni.